Tom Behnke (FP), 1999-04-29:
Jeg sad og lyttede meget til ministerens svar, og jeg tænkte, det var et sted, hvor man formentlig kunne hente noget inspiration.
Og jeg må sige - og det er ikke noget, der sker ofte - at jeg lige præcis i forhold til det her beslutningsforslag ikke kunne finde et eneste ord i ministerens tale, jeg var uenig i.
Jeg er faktisk fuldstændig enig i det, ministeren sagde, også i de bekymringer, der kan komme af, at hvis man går ind i SF's tankegang her, kan man rent faktisk risikere at få den modsatte effekt af det, man egentlig ønsker at opnå.
Men samtidig også i ministerens understregning af, at vi her taler om et område, der i den grad fortjener belysning, der i den grad fortjener, at der bliver gjort noget ved det.
For der skal ikke være nogen tvivl om, heller ikke for Fremskridtspartiets vedkommende, at udnyttelse af kvinder til prostitution, hvad enten vi så taler om danske eller udenlandske kvinder - det er sådan set ligegyldigt - skal stoppes, og der skal gøres alt, hvad vi kan, for at få det bekæmpet.
Slet ingen tvivl om det: Alt, hvad vi kan, for at få det stoppet.
Nu har vi jo fået stillet i udsigt, at vi i forbindelse med udvalgsarbejdet vil få en redegørelse om, i hvilket omfang de eksisterende regler bliver brugt, og i hvilket omfang de virker efter hensigten.
Og jeg glæder mig meget til at se den.
For jeg er ret overbevist om, at de eksisterende regler er gode nok til at få bekæmpet det her.
Spørgsmålet er, om man er god nok til at udnytte de eksisterende regler til at bekæmpe udnyttelse af udenlandske kvinder til prostitution.
Det er spørgsmålet, og det kunne man måske godt se på.
Så dér kunne det godt være, vi administrativt skulle have en opstramning, sådan at anklagemyndigheden og andre myndigheder bliver bedre til at bruge de eksisterende spilleregler til bekæmpelse af udnyttelse af udenlandske kvinder til prostitution.
Det er Fremskridtspartiets opfattelse, at det vil være problematisk, hvis man går ind og belønner eller betaler udenlandske kvinder med en opholdstilladelse
, hvis de vil være med til vidne for anklagemyndigheden.
Det synes vi er problematisk; vi synes, det er problematisk, hvis det skal være en belønning.
Derfor er vi heller ikke meget for at gå ind i at udvide de muligheder, der allerede eksisterer.
Og vi vil i hvert fald slet ikke være med til, at man kan tilbyde opholdstilladelse af op til 5 års varighed eller, som der står: »Ikke under 5 års varighed«, dvs. mere end 5 års opholdstilladelse.
Så taler vi altså om permanente opholdstilladelser, så er det ikke længere en midlertidig opholdstilladelse.
Fra SF's side siger man faktisk, at hvis den udenlandske kvinde vil hjælpe anklagemyndigheden, får vedkommende livsvarigt ophold i Danmark.
Det synes jeg ikke er hensigtsmæssigt, specielt ikke fordi det nemt vil kunne få den modsatte virkning, som også ministeren var inde på.
Man kan heller ikke lade være med, måske sådan lidt mere filosofisk, at overveje, at hvis disse kvinder stiller sig til rådighed for kunderne, får de penge for det, og hvis de stiller sig til rådighed for anklagemyndigheden, får de opholdstilladelse.
Vi er i Fremskridtspartiet af den opfattelse, at dette her skal bekæmpes.
Vi skal gøre, hvad vi kan for at beskytte kvinderne, og vi skal gøre, hvad vi kan for at komme efter bagmændene til det svineri.
Men vi skal gøre det ud fra de eksisterende spilleregler, og hvis de ikke udnyttes godt nok i dag, må vi blive bedre til at gøre det.